Martin Henriksen (DF), 2012-11-29:
Man kan jo ikke løse et problem, hvis man ikke anerkender, at problemet eksisterer.
Og jeg tror da godt, vi kan tillade os at være så skråsikre, at vi kan sige, at der er mennesker, der er involveret i den organiserede kriminalitet, som har at gøre med afpresning, og som kræver beskyttelsespenge af forskellige virksomheder.
Altså, det er noget, der finder sted.
Så jeg kan simpelt hen ikke forstå, hvorfor ordføreren kan finde på at sige, at det formentlig ikke er en del af den organiserede kriminalitet, og at der ikke er behov for, at vi får nogle yderligere drøftelser af det.
Så er jeg sådan set enig i, at det var en udmærket tur, vi havde til Nørrebro, og jeg er også enig i, at politiet gør en god indsats.
Men det ændrer jo ikke ved, at når Retsudvalget tager ud på Nørrebro, så er vi fuldstændig pakket ind i politifolk.
Når vi går ned ad gaden på Nørrebro, kan vi se, at der er to salatfade bag ved os, og der er to salatfade foran os; vi er omringet at politifolk.
Når man spørger politiledelsen, hvordan de selv synes de klarer det, siger politiledelsen, at de klarer det fantastisk godt.
Men derfor kunne det jo godt være, at vi fra politisk side sagde – samtidig med at vi anerkender politibetjentenes indsats, for det gør vi fra Dansk Folkepartis side i høj grad – at der er behov for, at vi drøfter videre, og der er behov for, at vi kigger på f.eks. at skærpe straffene eller kigger på udvisningsbestemmelserne, eller hvad det nu kan være.
Der er ikke behov for, at vi siger: Vi gider ikke at drøfte det mere.
For jeg synes, det var lidt tyndt.
Der er mange, der bliver rost, politiet bliver rost, og det roser vi også gerne fra Dansk Folkepartis side, ejeren at Café Viking bliver rost, og hende roser vi også meget gerne fra Dansk Folkeparti side.
Jeg kan ikke love, at vi også roser regeringspartierne.
Jeg synes ikke, at der er så meget grund til det.
Jeg kunne godt tænke mig at høre, om justitsministeren er enig med Socialistisk Folkepartis retsordfører, der sagde, at det her fænomen, afpresning, formentlig ikke er en del af den organiserede kriminalitet.
Jeg mener, at der er rigtig meget, der tyder på, at det er en del af den organiserede kriminalitet.
Jeg synes altså, det er bekymrende, når SF's retsordfører forsøger at fremstille det her, som om der ikke er et problem, nemlig når fru Karina Lorentzen Dehnhardt siger, at det her formentlig ikke er en del af den organiserede kriminalitet – og nu kan det godt være, at det, jeg her siger, ikke svarer fuldstændig ordret til det, der blev sagt, men det var noget i den retning.
I de seks eksempler, som jeg remsede op i min ordførertale, var der ud af de seks tre eksempler, hvor det var bander eller rockere, der stod bag, bl.a. Black Cobra, Hells Angels og Bandidos.
I det tilfælde med Café Viking fremgår det jo, at det var et bandemiljø omkring Mjølnerparken, der var involveret i det, nemlig en indvandrerbande, der hedder Brothers, hvor der var en person, der var involveret i det.
Så jeg forstår slet ikke, hvordan man fra Folketingets talerstol kan stå og sige, at det formentlig ikke er en del af den organiserede kriminalitet.
Det må jeg sige, det forstår jeg virkelig ikke.
Ordføreren går tilmed så vidt som til at sige, at der ikke er behov for yderligere drøftelser.
Kunne ordføreren ikke genoverveje den udtalelse – måske var den slet ikke overvejet i første omgang –
selvfølgelig er der da behov for yderligere drøftelser af et så alvorligt problem, og selvfølgelig er der da elementer af organiseret kriminalitet, der er med ind over.
Kunne det ikke være befriende, hvis vi fandt ud af omfanget af det, så vi rent faktisk kunne reagere på det politisk?